स्वामी हुन्दी कवता च असेंगी उंदी धार्मक मुल्लें ते बिश्‍वासें बारै ते आध्यात्मक मुक्ति बारै सबै गल्लां प्रतिबिम्बत मिलदिआं न. उंदे समर्पत जीवन च ए एक्क अध्यात्मक रंगत आला गै समां-कट्टने दा साधन हा. ए दैवी धन्दा उंदे जीवन च बड़े बाद च, जिसलै ओह् सठ्ठें-बरें शा उपरें दे होई गेदे हे, ओनेंगी थोया हा. उने ए अपनी मान-प्रतिष्ठा जां प्रसिद्दी दे लेई नेई हा लिखेआ की जे उनें इन्दा चरोकने दा त्याग करी दित्तेदा हा. ओनें धन कमाने खातर बी नेई हा. ओनें धन कमाने खातर बी नेई हा लिखेआ की जे उंदी जिन्दगी दिआं लोड़ां ते थोड़ा बिल्कुल सीमत हिंआं. उस उमरी च ओह् इऐ नेह् बन्धनें च नेईं हे फसी सकदे. स्वामी हुन्दे लेई तां ए मता गै मनासब कम्म हा जे ओ सरल हिरदे कन्ने प्रजतन करिऐ पीड़त ते दुखी मानव जाति तकर अपना सद उपदेश पुजान्दे. उंदी कवता च उंदे डुग्गर दे लाके दे लोके दे लेई जीवन संदेश बनेदा ऐ. उंदे अपने जीवन आंङू गै उदी कवता च बी त्याग ते बैराग दा भाव गै छाएदा ऐ. ते इयां सेइ हुन्दी ऐ जिआं ओनें अपनी इक होर सर्वेंतम संसारी चीजा दी बा, अपनी बौध्दिक संपदा दी गै, अपने लोकें गी भेटा देई दित्ती होऐ, जिआं आक्खो एह् कम्म उंदे जीवन दा आखरी त्याग आला कम्म हा. ओनेगी अपने जीवन दिएं ते अपनी कवता आलिएं सारिएं जिम्माबारिएं दा पूरा पता हा. उन्दे अपने जीवन दे ओने दावें गी, जिंदे लेई उंदा जीवन समर्पत हा, छोडी देने दी ते कोइ गल्ल गै नेई ही. उंदी कवता उंदे बिश्‍वास ते निष्ठा आले चिन्तन दा सच्चा आशीर्वाद हा.